## José Antonio Rovira destaca la importància de formar l’alumnat de la Comunitat Valenciana en l’ús responsable de dispositius mòbils

*** La Conselleria d’Educació firma un conveni amb l’Associació Valenciana de Consumidors i Usuaris (Avacu) per a organitzar tallers formatius en els centres educatius
* Esta associació ha organitzat 99 accions formatives en 60 centres de la Comunitat Valenciana: 22 a Alacant, 25 a València i 13 a Castelló**

El conseller d’Educació, Cultura, Universitats i Ocupació, José Antonio Rovira, ha destacat la importància de formar l’alumnat de la Comunitat Valenciana “en l’ús responsable dels dispositius mòbils”. “Tots els membres de la comunitat educativa tenim la missió de promoure una educació digital responsable entre els xiquets i jóvens dels centres educatius”, ha assenyalat.

Rovira ha fet estes declaracions després de la firma amb el president de l’Associació Valenciana de Consumidors i Usuaris (Avacu), Fernando Móner, d’un conveni per a la realització de tallers formatius en matèria d’ús responsable de dispositius mòbils en centres educatius. També ha assistit la directora general d’innovació i Inclusió Educativa, Xaro Escrig.

Este conveni, que s’emmarca en l’Agenda 2030 dels Objectius de Desenrotllament Sostenible de les Nacions Unides, té una subvenció de 30.000 euros per part de la Conselleria d’Educació, Cultura, Universitats i Ocupació.

Avacu ha organitzat 99 accions formatives en 60 centres de la Comunitat Valenciana: 22 a Alacant, 25 a València i 13 a Castelló. L’elecció dels centres s’ha fet tenint en compte que haja registrat alguna incidència en el programa de la Conselleria d’Educació ITACA PREVI relacionada amb l’ús indegut de dispositius mòbils.

Els tallers s’estan desenrotllant durant els mesos de setembre, octubre i novembre per a alumnat de 5t i 6t de Primària, 1r i 2n de l’ESO i alumnat d’Educació Especial.

En este sentit, el conseller d’Educació ha recordat que “en els col·legis i instituts de la Comunitat Valenciana només es pot fer ús dels mòbils per a activitats didàctiques, sempre supervisades per un docent, i quan es tracte de raons individuals específiques de salut o altres degudament justificades i autoritzades per la direcció del centre”. L’ús dels mòbils en els centres de la Comunitat està regulat per la resolució de 17 d’abril de 2024, publicada en el DOGV el 3 de maig.

**Ús segur i ètic**

L’objectiu d’estos tallers és proporcionar estratègies pràctiques als jóvens perquè utilitzen la tecnologia de manera segura, ètica i equilibrada, per a promoure així un entorn digital més positiu i saludable per a tots. Es tracta de sensibilitzar els participants sobre l’impacte de les seues decisions de consum en el medi ambient, la societat i l’economia, fomentant la reflexió i el canvi de comportaments cap a opcions més sostenibles.

A través del taller ‘Ús responsable de dispositius mòbils’, es pretén conscienciar els alumnes sobre els riscos derivats d’un ús excessiu i indegut dels dispositius mòbils en la salut mental i física. A més, es promou el respecte i l’empatia en l’ús de les xarxes socials i en línia, abordant temes com la privacitat i el comportament ètic en Internet.

Des de la Conselleria d’Educació s’estan avaluant estes accions amb l’objectiu de donar-los continuïtat en els pròxims cursos perquè esta formació preventiva es faça extensiva a més centres educatius.

Fecha: 22/10/2024